ฉัตรชัย สาสะกุล

ฉัตรชัย สาสะกุล อดีตนักมวยสากลสมัครเล่นทีมชาติไทยและอดีตแชมเปี้ยนโลกมวยสากลอาชีพในรุ่นฟลายเวท ของสภามวยโลก (WBC)

ฉัตรชัย มีชื่อเล่นว่า หนึ่ง เกิดเมื่อวันที่ 5 กุมภาพันธ์ พ.ศ. 2513 ที่จังหวัดนครราชสีมา แต่ครอบครัวได้ย้ายมาอยู่ที่คลองเตย กรุงเทพมหานคร ตั้งแต่ฉัตรชัยยังเล็ก ๆ ฉัตรชัยเริ่มชกมวยครั้งแรกในแบบมวยไทยในชื่อ "หนึ่งธรณี เพชรยินดี" จากการบังคับของพ่อ โดยเป็นนักมวยในสังกัดของ "เสี่ยเน้า" วิรัตน์ วชิรรัตนวงศ์ ก่อนจะหันมาชกมวยสากลสมัครเล่น ขณะที่ศึกษาอยู่ระดับชั้นมัธยมศึกษาที่โรงเรียนผะดุงศิษย์พิทยา ชกแข่งขันในนามโรงเรียน ประสบความสำเร็จอย่างยิ่ง และได้ติดทีมชาติในที่สุด เข้าแข่งขันกีฬาระดับนานาชาติหลายครั้ง ทั้งโอลิมปิก, เอเชียนเกมส์ และซีเกมส์ แต่ไม่ประสบความสำเร็จถึงขั้นสูงสุด โดยเฉพาะในการแข่งขันโอลิมปิก 1988 ที่โซล ประเทศเกาหลีใต้ ฉัตรชัยขึ้นชกในรุ่นไลท์ฟลายเวท รอบแรก ได้บาย รอบสอง ชนะ หลุยส์ โรลอน จากเปอร์โตริโก เมื่อ 21 กันยายน พ.ศ. 2531 รอบสาม ชนะ เมาริซ ไมนา จากเคนยา เมื่อ 25 กันยายน พ.ศ. 2531 รอบ 8 คนสุดท้าย แพ้ โรแบร์ต อิซอสเซกิ จากฮังการี ตกรอบ เมื่อ 27 กันยายน พ.ศ. 2531 ทั้ง ๆ ก่อนชก ฉัตรชัยถือเป็นนักมวยความหวังอันดับหนึ่งจึงหันมาชกมวยอาชีพ

เมื่อฉัตรชัยได้เปลี่ยนมาชกมวยสากลอาชีพ ทางกลุ่มผู้สนับสนุนได้ตั้งเป้าหมายให้ชิงแชมป์โลกรุ่นฟลายเวทกับ ยูริ อาร์บาชาค็อฟ แชมป์โลกชาวรัสเซีย ฉัตรชัยชกอุ่นเครื่องอยู่หลายครั้ง จนมีสถิติชกทั้งหมด 20 ครั้ง ไม่เคยแพ้ไม่เคยเสมอ เป็นการชนะน็อก 15 ครั้ง จึงได้มีโอกาสชิงแชมป์โลกในรุ่นฟลายเวท WBC กับอาร์บาชาค็อฟ เมื่อเดือนกันยายน พ.ศ. 2538 ถึงประเทศญี่ปุ่น การชกเป็นไปอย่างคู่คี่ แต่อาร์บาชาค็อฟออกหมัดได้จะแจ้งกว่าในยกท้าย ๆ จึงเป็นฝ่ายชนะคะแนนไปอย่างเป็นเอกฉันท์

ฉัตรชัย ยังคงชกมวยต่อมา จนเมื่อต้นปี พ.ศ. 2540 ยูริ อาร์บาชาค็อฟต้องการแขวนนวม แต่ทางผู้จัดการยังต้องการให้ชกต่ออีกสักครั้ง ฉัตรชัยจึงได้ชิงแชมป์เฉพาะกาล (Interim Champion) ในรุ่นนี้ กับ อีซาเลียส ซามูดิโอ นักมวยชาวเม็กซิกัน และเป็นฝ่ายชนะคะแนนไป และป้องกันตำแหน่งไว้ได้อีกหนึ่งครั้ง ก่อนที่จะพบกับ ยูริ อาร์บาชาค็อฟ อีกครั้งในปลายปี ซึ่งครั้งนี้ฉัตรชัยเป็นฝ่ายชนะคะแนนไปอย่างขาดลอย จึงกลายเป็นแชมป์โลกตัวจริงไปทันที

ในปี พ.ศ. 2541 ฉัตรชัยชกป้องกันตำแหน่งไว้ได้อย่างสวยงามอีก 2 ครั้ง กับนักมวยชาวเกาหลีใต้ ก่อนที่จะเสียตำแหน่งไปในปลายปี โดยไม่มีใครคาดฝัน เมื่อเป็นฝ่ายแพ้น็อกยก 8 แมนนี่ ปาเกียว นักมวยชาวฟิลิปปินส์ ที่วิทยาลัยทองสุข เขตตลิ่งชัน โดยฉัตรชัยโดนหมัดสวนของปาเกียวเข้าไปเต็ม ๆ ซึ่งก่อนการชกในครั้งนี้ ฉัตรชัย ต้องเผชิญกับปัญหาชีวิตส่วนตัว คือ ภรรยาที่อยู่กินด้วยกันมาได้หนีไปกับชายคนใหม่เพียงไม่กี่วัน โดยที่ฉัตรชัยไม่รู้ตัวมาก่อน ประกอบกับการฟิตซ้อมไม่เต็มที่ จึงทำให้เสียแชมป์โลกไปในที่สุด

โดยฉัตรชัยถือได้ว่าเป็นนักมวยที่พื้นฐานมวยสากลดีเยี่ยม เนื่องจากเคยชกมวยสมัครเล่นมาก่อน แต่มีจุดอ่อนคือ การฟิตซ้อมน้อยและมักมีปัญหาส่วนตัวเข้ามากระทบอยู่เสมอ ๆ

หลังจากนั้น ฉัตรชัยจึงคิดจะแขวนนวม ได้หยุดชกไปพักหนึ่ง ก่อนที่จะกลับมาอีกครั้งในปี พ.ศ. 2542 และเลื่อนรุ่นขึ้นไปชกในรุ่นซูเปอร์ฟลายเวท และสามารถคว้าแชมป์สภามวยแห่งเอเชีย (ABC) ในรุ่นแบนตั้มเวทมาได้ และชกป้องกันตำแหน่งไว้ได้หลายครั้งแล้ว โดยครั้งสุดท้าย ชนะคะแนน 6 ยก อัลเฟร็ด นาเกา นักมวยชาวฟิลิปปินส์ไปได้ในต้นปี พ.ศ. 2550

และเมื่อวันศุกร์ที่ 30 มีนาคม พ.ศ. 2550 ฉัตรชัยเอาชนะน็อค ลิโต้ ซินอริโอ นักมวยชาวฟิลิปปินส์ ไปในยกที่ 4 แต่ 1 วันให้หลัง เมื่อวันเสาร์ที่ 31 มีนาคม เวลา 21.15 น. ที่โรงพยาบาลปิยะมินทร์ ซิสนอริโอ ก็ถึงแก่กรรมเนื่องจากสมองได้รับการกระทบกระเทือนอย่างรุนแรงจากการถูก ฉัตรชัย น็อค นับเป็นเรื่องน่าเศร้าของวงการมวยอีกครั้งหนึ่ง

ต่อมาในวันเสาร์ที่ 30 สิงหาคม พ.ศ. 2551 ฉัตรชัยได้มีโอกาสชิงแชมป์โลกอีกครั้งถึง 2 สถาบัน คือ สภามวยโลก (WBC) และ สมาคมมวยโลก (WBA) ในรุ่นซูเปอร์ฟลายเวทกับ คริสเตียน มิฮาเรส มักมวยชาวเม็กซิกันถึงประเทศเม็กซิโก ฉัตรชัยเป็นฝ่ายแพ้น็อกไปอย่างหมดรูปในยกที่ 3

ซึ่งหลังการชกในครั้งนั้น ฉัตรชัยจึงได้แขวนนวมไปในที่สุด ปัจจุบัน ฉัตรชัยมีกิจการส่วนตัว คือ โต๊ะสนุกเกอร์ รวมถึงมีกิจการสอนมวยไทยเป็นของตัวเองในชื่อ สาสะกุลมวยไทยยิม ในซอยรามคำแหง 71 (เดิมอยู่ในซอยลาดพร้าว 128/3 เขตบางกะปิ) และเป็นเทรนเนอร์ให้กับนักมวยของผู้จัดการตนเองคือ นายวิรัตน์ เช่น พงษ์ศักดิ์เล็ก ศิษย์คนองศักดิ์, คมพยัคฆ์ ป.ประมุขและน็อคเอาท์ ซีพีเฟรชมาร์ท ฉัตรชัยมีกิจกรรมอดิเรกยามว่างที่ชื่นชอบ คือ การร้องเพลงและเล่นกีตาร์

[[หมวดหมู่:นักมวยสากลสมัครเล่นชาวไทยชุดโอลิมปิก 1988]]
[[หมวดหมู่:นักมวยสากลชาวไทยรุ่นฟลายเวท]]
[[หมวดหมู่:นักมวยสากลชาวไทยรุ่นซูเปอร์ฟลายเวท]]
[[หมวดหมู่:นักมวยสากลชาวไทยรุ่นแบนตัมเวท]]
[[หมวดหมู่:แชมป์โลก WBC]]
[[หมวดหมู่:แชมป์เงา WBC]]
[[หมวดหมู่:แชมป์ ABCO]]
[[หมวดหมู่:บุคคลจากจังหวัดนครราชสีมา‎]]
[[หมวดหมู่:บุคคลจากกรุงเทพมหานคร]]
[[หมวดหมู่:นักกีฬาจากกรุงเทพมหานคร‎‎]]
[[หมวดหมู่:นักกีฬาเหรียญทองซีเกมส์ชาวไทย]]
[[หมวดหมู่:นักกีฬาเหรียญเงินเอเชียนเกมส์ชาวไทย]]
[[หมวดหมู่:ผู้ฝึกสอนมวยสากล]]
[[หมวดหมู่:นักมวยไทยชาวไทย]]
[[หมวดหมู่:ผู้ฝึกสอนมวยไทย]]